તેમને મળેલું ‘પ્રાઈઝ’ સન્માન 1979થી આપવામાં આવી રહ્યું છે, પરંતુ આ સન્માન મેળવનાર તેઓ પ્રથમ ભારતીય છે. આ એવોર્ડ તેમને ટોરન્ટો ખાતે એનાયત કરવામાં આવ્યો હતો. આખા દેશના માટે આ ગૌરવની વાત હતી. એક ગુજરાતી તથા આ શહેરના વરિષ્ઠ નાગરિક એવા દોશી સાહેબનું અમદાવાદ શહેરવતી સન્માન થવું જોઇએ તેવી પ્રબળ લોક લાગણી ઉઠી રહી છે. અસામાન્ય સિદ્ધી બદલ મ્યુનિસિપાલિટીએ નાગરિક સન્માનની પરંપરા પુનઃ શરૂ કરવી જોઇએ. તેના માપદંડ રાખવા જોઇએ અને કોને નાગરિક સન્માન મળે તેની ખાસ ગાઇડ લાઇન બહાર પાડીને પરંપરા પુનઃ જીવતી કરવી જોઇએ. આ ઉપરાંત, વાચકોએ તાજેતરમાં જેમને પદ્મશ્રી એવોર્ડ મળ્યા છે તેમની યાદી પણ મોકલી છે. જેમાં ડો.એચ.એલ.ત્રિવેદી, ડો.પંકજ પટેલ, ડો.તેજસ પટેલ, ડો.સુધીર શાહ વગેરેના સન્માનનું સૂચન છે.